**Kertész Gyula Emlékérem 2019**

A Magyar Könyvtárosok Egyesülete Helyismereti Könyvtárosok Szervezete és a Bibliográfiai Szekció által alapított díjat évente egy alkalommal adják át az erre érdemes személynek oly módon, hogy a díjazottra - évenkénti váltással - a két szervezet egyike tesz javaslatot. 2019-ben a díjat a Helyismereti Könyvtárosok Szervezete ítélte oda.

**A kitüntetett:**

**GULYÁS ERZSÉBET**

könyvtáros, életpályájával szorosan kötődik a Jászsághoz. Jászdózsán született, és majdnem a kezdetektől a Jászberényi Városi Könyvtárban dolgozott, dolgozik ma is önkéntesként, ahol úgy tartják: „a helytörténet nagymestere”.

Az Eötvös Loránd Tudományegyetem könyvtár szakán szerzett diplomát. 1974-től a Jászerényi Városi Könyvtár munkatársa, az olvasószolgálat osztályvezetője, majd 18 éven át az intézmény igazgató helyettese volt, egészen 2011-ig, nyugdíjazásáig.

Ismeri a könyvtári munkafolyamatok minden fázisát, tudását sosem félt átadni a fiataloknak. Meg lehetett tőle tanulni a szakma alapjait, a gyakorlati munkát, tapasztalatát 2002-től Könyvtári Szakfelügyelői, 2006-tól Könyvtári szakértői munkájában is kamatoztatta.

Több évtizedes munkájának eredménye a jászberényi Városi Könyvtár helytörténeti részlegének kialakítása. Fő kutatási területe a Jászság, és a könyvtár története.

Szakmai publikációi mellett több kiadvány szerkesztője, kiemelkedő munkája a Jászság bibliográfiája, majd a 2008-ban megjelenő Jászság könyvészete, amit Bényei Miklós „az élő eleven lokálpatriotizmus egyedi emlékműve”-ként aposztrofált.  A 2768 tételszámot és ötféle mutatót tartalmazó tájbibliográfia szerkesztésén túl az anyaggyűjtésben is döntő szerepet vállalt. A könyvészet Bényei Miklóst idézve: „… a magyar nemzeti kulturális örökség egyik fontos szeletét tárja elénk,… felbecsülhetetlen hozadéka lehet, hogy előmozdítja a helyismereti-helytörténeti tevékenység egyik alapvető funkciójának kiteljesítését, a lokálpatriotizmus érzésének felébresztését és elmélyítését, a jász öntudat, identitás megszilárdítását..”

Gulyás Erzsébet társadalmi tevékenysége is jelentős:

Önkéntes a Jász Múzeumban is, a Jász Múzeumért Alapítvány alapító és kuratóriumi tagja, a Jász Helytörténeti Körnek, valamint a Jászok Egyesületének tagja, az MKE Helyismereti Könyvtárosok Szervezetének tagja, ez utóbbinak korábban vezetőségi tagja volt.

Tevékenységét 1983-ban Kiváló Munkáért kitüntetéssel ismerték el, 2003-ban pedig Jászberény Város Önkormányzata díját érdemelte ki a város kulturális élete területén kifejtett munkájáért.

Gulyás Erzsébet csak egy, a több száz helyismereti tevékenységet végző könyvtárosok között, de kiemelkedik közülük szakmai felkészültségével, bibliográfusi teljesítményével, szorgalmával, elhivatottságával, önzetlen segítőkészségével. Nézzünk fel Rá, van mit tanulnunk Tőle!